આ પુસ્તકમાં ગુજરાતી ફિલ્મ ‘કાશીનો દીકરો’નું એક ગૌરવપ્રદ પ્રકરણ પણ મળે છે. એક માત્ર એવી ફિલ્મ કે જેનાં ગીતો તરીકે રમેશ પારેખ, અનિલ જોશી, બાલમુકુંદ દવે, માધવ રામાનુજ, અને રાવજી પટેલ જેવા આલા દરજ્જાના કવિઓની કવિતાઓ લેવાઈ. વિનોદિની નિલકંઠની વાર્તા ‘દરિયાદિલ’ પરથી પ્રબોધ જોશીએ ફિલ્મની કથા લખી. ક્ષેમુભાઈ દિવેટિયાનું સંગીત–પારિવારિક અને સુઘડ ફિલ્મ. પણ વાર્તા એના જમાના કરતાં થોડી આગળ, એટલે ફિલ્મ ચાલી નહીં. એ વર્ષના લગભગ તમામ એવોર્ડ ‘કાશીનો દીકરો’ ફિલ્મને મળ્યા, પણ પ્રેક્ષકો ન મળ્યા. કાન્તિ મડિયાની ફિલ્મકારકિર્દી આ એક ફિલ્મમાં જ સમેટાઈને રહી ગઈ. કમનસીબ ગુજરાતી ફિલ્મજગતનું. બીજું શું?